ზემო ავჭალის სამარხი

ზემო ავჭალის სამარხი — ადრინდელი რკინის ხანის (ძვ. წ.  XI-X სს.) ორმოსამარხი. 1927 წელს გათხარა გიორგი ნიორაძემ. სამარხში დაკრძალული ქალი (გამთხრელის აზრით, იგი მჯდომარე დაუმარხავთ), მიცვალებულს ჩატანებული ჰქონდა ბრინჯაოს ბოლოკვეთილი მახვილი, ბეჭდები და ღილაკები, რკინის შუბისპირი და სატევარი, კერამიკული დოქი, ლანგარი, ჯამი და 2 კოჭობი, სარდიონის, კვარცისა და მინის მძივები. ნივთები დაცულია ს. ჯანაშიას სახელობის საქართველოს სახელმწიფო მუზეუმში.

ლიტერატურა

 აბრამიშვილი რ., რკინის ათვისების საკითხისათვის აღმოსავლეთ საქართველოს ტერიტორიაზე (ძვ. წ. XIV–VI სს.), «ს. ჯანაშიას სახ. საქართველოს სახელმწ. მუზეუმის მოამბე», 1961, ტ. 22 B.
 ნიორაძე გ., ზემო ავჭალის სამარე, იქვე, 1930, ტ. 6.
 ფიცხელაური კ., აღმოსავლეთ საქართველოს ტომთა ისტორიის ძირითადი პრობლემები (ძვ. წ. XV–VII სს.), თბ., 1973.

კატეგორია:თბილისის არქეოლოგიური ძეგლები